LidanRubinov/Halacha-QA huggingface dataset:
שאלה: מחלוקות על מציאות ושאלות הגיוניות בגמרא: 1. בגמרא במסכת סוכה דף ה. מביאים מחלוקת לגבי איך היה כתוב על הציץ קודש לה, יש את דעת ר אליעזר ברבי יוסי, יש את התוס, הרמב"ם וכו. רציתי לשאול, הרי ר אליעזר נתן מקרה איך זה היה כתוב, א"כ מדוע יש מחלוקות בדבר? 2. לפעמים הגמרא נחלקת על דברים כל כך לא הגיוניים, אם אני לא טועה כתוב בגיטין על עץ שבין 2 מדינות שכהוא ממש על האמצע, וחצי מהשורשים כאן וחצי כאן וחצי מהענפים כאן וחצי כאן וכו. - מדוע נחלקים על דבר כזה - למה הנ"מ?
תשובה: 1. הרמב"ם התייחס לשאלה זו, שהרי פסק כדעת ת"ק שם, שלא כפי שהעיד ר' אליעזר, ואם כן מתבקשת השאלה כיצד אפשר לפסוק כנגד עדות מפורשת, ולכן הרמב"ם מוסיף בסוף דבריו: "ואם כתבו בשיטה אחת כשר, ופעמים כתבוהו בשיטה אחת". כלומר, אמנם לכתחילה יש לכתוב כדעת ת"ק, אך בדיעבד אף אם עשו כדעת ר' אליעזר כשר, ומוסיף הרמב"ם שפעמים אכן אירע שכתבו כך, וכוונתו לאותו ציץ שראה ר' אליעזר, שמסיבות מסויימות נאלצו כנראה לכותבו דוקא באופן זה, אף שלכתחילה יש לכתוב באופן אחר. 2. הרבה פעמים הדיון בדוגמאות בגמרא נועד לחדד ולהבין בצורה מדוייקת יותר את היסוד ההלכתי העומד מאחוריהן, ואם כן עיקר המטרה אינה לדעת כיצד יש לנהוג במקרה זה אלא להבין יותר טוב את הכלל היסודי שהוא מהווה שורש להרבה הלכות נוספות. לפעמים דוקא בזכות הדיון במקרים אלו יכולים אנו אחר הרבה שנים למצוא תשובות לשאלות המתחדשות כתוצאה מהטכנולוגיה המתקדמת וכד'. אגב, פעם שמעתי על אחד מגדולי הדור הקודם שסיפר שתמיד בעת לימודו היה דן בכל המקרים שאינם מציאותיים על מנת לחדד את הלימוד, ולאחר שנעשה רב באמריקה רבים מן השאלות הללו אכן קרו והתגלגלו לפתחו. הרב יאיר וסרטיל
שאלה: ספר שמכיל דברי תורה וגם מהברית החדשה : קיבלתי במתנה ספר בנושא פילוסופיה. הספר מצד אחד מסביר דברים ומצטט נושאים מהתורה, הרמב"ם ועוד, ומצד שני מצטט ומסביר חלק מהדברים בניגוד גמור ליהדות, מצטט את הברית החדשה (למרות שאני לא חושב שאפשר להגיד שזה ספר מיסיונרי). אני לא יודע מה לעשות איתו. אני לא מרגיש בנוח שהוא נמצא ברשותי, ומצד שני לא נוח לי להשמיד אותו כי הוא מכיל את שם הויה ומצטט פסוקים מהתורה ומספרי הרמב"ם. מה עלי לעשות?
תשובה: ברור שיהודי שומר תורה ומצוות אין לו לקרוא בספר כזה. יש לסלק ספר כזה מהבית ואת דברי התורה שבו יש לגנוז.
שאלה: מזוזה בבית שכור מגוי: האם צריך להשאיר את המזוזה לאחר תום השכירות בבית שכור בחו"ל, כשהבית שייך לגוי?
תשובה: בבית השייך לגוי אין להשאיר את המזוזה עם עזיבת הבית. הרב שמואל הולשטיין
שאלה: כתיבת "ספר" לתינוק מכתב ספר תורה?: האם ניתן לכתוב או להדפיס את אותיות לשון הקודש (בכתב ספר תורה - על נייר או על קלף) לצורך יצירת "ספר" לתינוק (מתאים להניח בעגלה)?
תשובה: לצורך דברי חולין לא ראוי להשתמש בכתב זה אבל לצורך חינוך מותר.
שאלה: מתנות בברית בתשעת הימים?: ברית שנערכת בתשעת הימים - מה לעשות עם המתנות, האם מותר לתת, ומה לעשות עם מתנות שמקבלים?
תשובה: נראה שכשם שמותר לאכול בשר לכבוד הברית מותר גם לתת מתנות. אם אפשר לתת את המתנות אחרי תשעה באב - עדיף.
שאלה: שימוש במברשת שיניים בשבת: האם אפשר לצחצח את השיניים בשבת כרגיל, אם כן האם מותר לשטוף את המברשת במים לאחר השימוש?
תשובה: נוהגים לא לצחצח שיניים בשבת, משום עובדין דחול. כמו כן לרבים יש בעיה שיורד דם. אם אתה ממש רגיש תשטוף את פיך בתיאדנט עם האצבע ולא במברשת.
שאלה: חציצה בטבילה דאורייתא: 1) לאחר טיפול אורתודנטי של מספר שנים עשה לי הרופא "קיבוע" מאחורי השיניים - חוט מתכת דק דבוק לשיניים בחומר פלסטי עדין שקוף, בצד הפנימי של השיניים. הרופא אמר לי שאבוא להסיר את הקיבוע עוד 8-9 שנים. האם דינו כחציצה לעניין טבילה דאורייתא (כגון: עלייה להר הבית בטהרה)? 2) נחל הירקון כיום נובע בתוך מתחם סגור ומימיו נשאבים בצינורות. כדי להשאיר מעט טבע, מוזרמים מים חזרה לנחל (מן הסתם הם שאובים), ומשם זורם הירקון עד הים. האם אפשר לטבול במעלה הירקון על סמך השקה לים?
תשובה: 1) אם הקיבוע הוא לכל-כך הרבה שנים הוא אינו חציצה. 2) מותר.
שאלה: חובת מי שאינו מתפרנס בעצמו במעשר כספים: עבדתי השנה בעבודה שאת הכסף שהשתכרתי ממנה אני שומרת לצורך לימודי. במקביל השתכרתי מעט מעבודה קטנה לצרכיי השוטפים. מכסף זה שבו השתמשתי - נתתי מעשר לצדקה, אולם מכיוון שאני סמוכה על שולחן הורי לעניין מימון הלימודים, האם עלי לתת מעשר גם ממשכורתי השנייה - בעוד שזה יגרום לכך שאצטרך "לקבל צדקה" מהורי למימון הלימודים?
תשובה: איני חושב שאת צריכה לתת מעשר גם מכספים אלו.
שאלה: לימוד ספרי קודש בשכיבה: נוח לי ללמוד בשכיבה. האם ישנה בעיה לקרוא כך בספרי קודש?
תשובה: אני חושב שמותר. בתפילה צריך לעמוד באימה ויראה אבל לימוד אפשר איך שנוח.
שאלה: הליכה לספא בתשעת הימים: האם מותר ללכת לספא שכולל ג קוזי, מסאז במהלך הימים שלפני ט באב?
תשובה: איני רואה שום בעיה הלכתית בהליכה לספא או לג'קוזי בתשעת הימים.
שאלה: גזל הרבים בלקיחת חמגשית: הורים בביה"ס משלמים כסף בשביל שילדיהם יקבלו חמגשית - אוכל לארוחת צהריים. אני מלמד שם והותר לי לקחת חמגשית אחת, ומכיוון שחשבתי שיהיה מספיק לקחתי שתי חמגשיות ובגלל זה לילד אחד חסרה חמגשית, האם עברתי גזל דרבים, מה עלי לעשות?
תשובה: אני חושב שכן. למעשה למישהו היה חסר. אתה צריך לשלם בפעם הבאה בשביל הילד שהיה חסר לו.
שאלה: אי אמירת מזמור "למנצח": מה הסיבה שאין אומרים מזמור "למנצח יענך ה'" בבית האבל או בט באב, הרי במזמור זה יש עצבות, רצינות ותחינה, מדוע זה לא מתאים?
תשובה: כתוב "יענך ה' ביום צרה" אבל ימים אלו הם ימים של "שתם תפילתי".
שאלה: תפילת יחיד ושטיפת ידיים בשרותים : אני מתפלל את כל התפילות ביחיד, פרט לשבתות וחגים, האם זה מותר לפי ההלכה? אני יודע שעדיף להתפלל עם הציבור אבל שאדם אנוס ועובד משמרות, ותגיד לי מה לעשות? האם מותר לשטוף ידיים בשרותים לברכת היוצר או לברכת המזון?
תשובה: אדם צריך להתפלל במנין דוקא, ויש לו לסדר את סדר היום כך שיוכל להתפלל בציבור. אסור ליטול ידים בשירותים.
שאלה: להתאמן בנגינה בתשעת הימים: הנני מנגן בכינור ומשתדל להתאמן ולנגן יום יום (אני מתאמן ביצירות קלאסיות). האם מותר לי להמשיך להתאמן בתשעת הימים?
תשובה: ראוי להמנע מלנגן אם יש הנאה מהתירגול.
שאלה: להתפלל על פי חובת הלבבות: צריך להתפלל וזה מה שה רוצה. עכשיו איך לעשות את זה, אם הולכים לפי הדרך של "חובות הלבבות": "וישמח בכל אשר עשה לו האלוקים: ממוות וחיים, מבריאות וחולי. לא יכסוף לזולת מה שבחר לו האלוקים, ולא ירצה אלא מה שרצה לו!"(שער הביטחון פרק ז) אבל אדם צריך להתפלל אם רע לו! או שהוא חולה, או שאין לו פרנסה או שהוא מבקש חוכמה. ואיך יבקש אם הוא "לא צריך לכסוף לזולת מה שבחר לו האלוקים".? ונניח שאנחנו מדברים על בן- אדם שמבחינת עבודת ה הוא במקסימום.(כמה שאפשר) גבוה מאוד.
תשובה: התפילה היא סולם המוצב ארצה וראשו מגיע השמימה. וככל שהאדם עולה כך גם תפילתו עולה. ולכן לאדם הנמצא בתחתית הסולם המניע לתפילה הוא הרגשת החיסרון והמצוקה, הגורמות לו לפנות אל אלוקים כדי שיעזור לו. אולם ככל שהאדם הולך ומתעלה במחשבתו הוא מבין שכל החסרונות עליהם הוא מתפלל אינם אלא סניף מהחיסרון הגדול של כל נברא, והוא הצורך שלנו בקשר עם האל. ולכך אט אט מתפילה שמטרתה להשלים את החיסרון שלנו הופכת התפילה עצמה לצורך. משל לאדם שבא אל הדואר כדי לשלוח מכתבים ובהם בקשות שונות. בסניף הדואר הוא ראה את הפקידה שמיינת את המכתבים. אט אט הוא התאהב בה. מתחילה הוא היה בא אל הדואר כדי לשלוח את בקשותיו, אולם כעת הוא ממציא בקשות כדי שתהיה לו סיבה לבוא אל סניף הדואר ולראות את אותה נערה. כך אנחנו, מתחילה אנו מתפללים כדי שיתמלאו בקשותינו, אולם כשאנו עולים במעלות החוכמה אנו מתחילים לרצות להתפלל לא בשביל הבקשות שלנו, אלא להפך, אנו מבקשים בקשות, לא כדי שהן יתמלאו, אלא רק כי שתהיה לנו סיבה לדבר עם המלך. ודאי שזו מעלה גדולה לא כל אחד זוכה לה בשלמות, אבל מי שמכוון את תפילתו, לא רק למילוי רצונותיו הפרטיים, אלא כדי שעצם התפילה תרומם אותו, ושם את עיקר חפצו במפגש עם ריבונו של עולם התפילה חודרת אל תוך לבו ומרימה אותו למדריגה זו.
שאלה: גילוח בתשעת הימים: אני עובד מול לקוחות והבוס שלי דורש שאתגלח - הזיפים כבר לא נראים משהו אחרי 3 שבועות. כיצד לנהוג, האם אפשר רק לסדר את הזקן?
תשובה: חבל שלא שאלת לפני שבת שעברה. ניתן היה לצרף את דעת רעק"א והיה אפשר במקרה שלך להתגלח לכבוד השבת שעברה.
שאלה: הכנסת ספר תורה בחול המועד: האם מותר לעשות ארוע הכנסת ספר תורה בחול המועד סוכות?
תשובה: מותר. הרב שמואל הולשטיין
שאלה: הפסק ראשונה: אכלתי חפיסת עוגיות. כמה זמן אני יכול לחכות בין עוגיה לעוגיה ולא לברך שוב "בורא מיני מזונות", ומתי זה נחשב שאני מפסיק וצריך לברך פעם נוספת?
תשובה: כל עוד אדם לא הסיח דעתו מהאכילה, כגון שיושב באותו מקום וכד' יכול להמשיך ולסמוך על הברכה שברך כבר. אולם אם עובר זמן רב, והוא אכל כבר שיעור לברכה אחרונה, ומשער שאת העוגיה הבאה יאכל כעבור זמן ממושך (כחצי שעה ומעלה) עדיף לברך ברכה אחרונה ואח"כ לברך שוב ברכה ראשונה.
שאלה: הקמת הסנדק ממקומו: אחי היה סנדק ביום שבת לאחר קריאת ספר תורה בוצע הברית לפי בקשת המוהל בסיום הברית הסנדק החל לברך את האנשים אך באמצע הפסיקו ואמרו לסנדק להפסיק כי הם התחילו מוסף יש לציין כי מספר גברים וכלל הנשים לא קיבלו ברכה ואמרו לו הגבאים: תמשיך לברך אחרי מוסף. 1. האם היה מותר להפסיק את הסנדק? 2. האם ניתן להמשיך יותר מאוחר?
תשובה: מותר היה להפסיק את הברכות ולהמשיך לאחר התפילה, מפני שכל עוד עסוקים בעניין הברית, כולל הסעודה וכו', עדיין יש את החשיבות המיוחדת שישנה בברכותיו של הסנדק. הרב שמואל הולשטיין
שאלה: לימוד תורה בט  באב: מה בדיוק מותר ללמוד בתשעה באב. האם מותר ללמוד סתם הלכה? איזה מסכתות בדיוק מותר ללמוד (כנ"ל משנה)? האם מותר לקרוא שניים מקרא ואחד תרגום?
תשובה: זה לשון השולחן ערוך: "ואסור לקרות בתורה נביאים וכתובים, ולשנות במשנה ובמדרש ובגמרא בהלכות ובאגדות, משום שנאמר פקודי ה' ישרים משמחי לב (תהילים יט, ט) ותינוקות של בית רבן בטלים בו אבל קורא הוא באיוב ובדברים הרעים שבירמיה  ואם יש ביניהם פסוקי נחמה, צריך לדלגם. ומותר ללמוד מדרש איכה ופרק אלו מגלחין, וכן ללמוד פירוש איכה ופירוש איוב" (או"ח סי' תקנ"ד). לימוד התורה משמח את נפש האדם ונשמתו. תשעה באב זהו היום בו אנו מתחברים לחורבן לצער השכינה על הגלות ולכן לא שייך לעשות בו דברי שמחה. אולם דברי תורה שעסוקים בעניינים המצערים את האדם, כגון: אגדות החורבן, הלכות אבלות, ספר איוב וכד' מותר. אולם הלכות אחרות, שניים מקרא וכו' אין ללמוד בט' באב. ומסופר כי הרב גורן זצ"ל החליט שנה אחת כי אינו מסוגל להתאפק מללמוד תורה, וכי מוכן הוא "לספוג" עונש קל בשמים על הזכות של להמשיך ללמוד. נטל את גמרתו והלך לבית כנסת צדדי על מנת ללמוד שם בלי שאיש יראהו. אולם בדרך, באחת הסמטאות נתקל בנחש גדול שעומד זקוף כנגדו. הרב נבהל מאוד, ואז נזכר בדברי ח : "הפורץ גדר ינשכנו נחש" והבין כי משמים רומזים לו כי מעשהו אינו רצוי. חזר לביתו הניח את גמרתו, נטל ספר קינות ובילה את היום בקריאתן. "כה אמר ה' צבאות צום הרביעי וצום החמישי וצום השביעי וצום העשירי יהיה לבית יהודה לששון ולשמחה ולמעדים טובים והאמת והשלום אהבו", במהרה בימינו. הרב שמואל הולשטיין באיזה דברים מותר לעסוק בט  באב?
שאלה: בחירת סנדק: בעוד כחודשיים, בעזרת השם, אני צפויה ללדת בן ראשון. עבור אבי זהו נכד ראשון, עבור חמי נכד שני. חמי לא היה סנדק בנכד הראשון שלו מכיוון שבגד באישתו ולא מצאו לנכון לתת לו להיות סנדק. לי חשוב מאוד שאבי - איש משכמו ומעלה יהיה הסנדק ובנוסף אני חוששת שאם חמי עקב מעשיו יהיה סנדק זה ישפיע על בני! אך בעלי לא רוצה לפגוע באביו פעם שנייה. מה עושים?
תשובה: נראה לי שנכון לתת לאביך להיות סנדק לבן העומד להוולד, מכל הסיבות שהזכרת.
שאלה: האם מותר לקרוא עלוני שבת במיטה?: האם מותר לקרוא עלוני שבת במיטה?
תשובה: עלוני שבת עם כל חשיבותם אינם מגיעים לרמת ספרי קודש. וספרי קודש של ממש אין איסור לקרוא במיטה כל עוד האדם לבוש בצניעות ומכבד את הספרים אותם הוא קורא. הרב שמואל הולשטיין
שאלה: חולצה חדשה שלבשתי כמה דקות: קניתי חולצה חדשה בשלושת השבועות, אבל לפני תחילת תשעת הימים, לבשתי אותה כמה דק, אולם לא בירכתי עליה "שהחיינו", כי שכחתי. האם מותר לי ללבוש אותה בזמן תשעת הימים?
תשובה: כיון שכבר חידשת אותה ואין זו הפעם הראשונה שאתה לובש חולצה זו מותר ללובשה בתשעת הימים.
שאלה: הלכות מזוזה: שכרתי דירה ב"ה וחבר נתן לי מזוזות שיש לו מדירתו הקודמת. חברי הסיר את המזוזות הללו ושם אותם בצד. המזוזות תקינות ועברו בדיקת סופר. האם מותר לי להשתמש בהם לצורך קביעתם בדירתי על אף שהוסרו בעבר מדירה אחרת?
תשובה: אדרבא יש עניין שהמזוזות לא תהיינה בטלות במגירה, קבע אותם בהקדם.
שאלה: תחביב בתשעה הימים : האם מותר לדוג לשם תחביב בתשעה הימים?
תשובה: מותר הרב חיים כץ
שאלה: אכילת מאכל המעורב עם בשר שאינו חלק: האם יש איסור למי שמקפיד לאכול בשר ועוף גלאט לאכול מאכלים כמו מרק או מאכל ששהה ברוטב שהיה בו בשר או עוף כשר בלבד? האם יש הבדל אם המאכל התבשל עם הבשר או העוף או הוכנס לשם לאחר בישול כשהוא קר?
תשובה: לא נראה לי שצריך להחמיר כל כך. על פליטה ממאכלים קרים אין להחמיר.
שאלה: מכבס בכתם שעל החולצה: נפל יין (או איזה כתם של אוכל) על חולצה בשבת, מהו להרטיב מברשת ולהעביר על הכתם מספר פעמים עד שהכתם יבטל, היש בזה משום מכבס? פעולת סחיטה אין כאן, זה סתם שפשוף בעלמא!
תשובה: זוהי ממש פעולת הכיבוס האסורה בשבת! סחיטה זה אחד הסעיפים של כיבוס, וניתן לכבס (ולעבור איסור) גם ללא סחיטה. הרב שמואל הולשטיין
שאלה: ראיון עבודה בתשעת הימים: היום זימנו אותי לראיון עבודה (עם מאבחנת) שיתקיים השבוע (בתשעת הימים). האם היה עליי לסרב לראיון ולדחות אותו לאחרי תשעה באב?
תשובה: הראיון מותר.
שאלה: תהילים בט  באב: האם אומרים תהילים בט באב? אני קורא כל יום מידי שנה בשנה.
תשובה: יש מחלוקת באחרונים לגבי קריאת תהילים קבועים במנחה של תשעה באב. ונראה שעדיף לקרוא בעשרי באב את של שני הימים.
שאלה: פתילים נוטפים בציצית: ראיתי בשו"ע שרצוי שהפתילים יהיו נוטפים על הכנף. 1) האם כדי שהנוטף "יחזיק" מכווצים את הכנף בחוזקה? ראיתי במשנ"ב שזה מותר למרות שאז אין "קשר אגודל", אבל האם יש דרך אחרת מומלצת? 2) מובא שם שיש דעות שעושים כך דווקא בשני הפתילים האחוריים אבל בקדמיים לא. האם בצורה שאנו שמים טלית שמקפלים אותה על הכתפיים צריך שהפתילים יהיו "נוטפים" גם בקדמיים או לא?
תשובה: 1. היות ויש קשר אגודל אילו היו פושטים אותן. כרגע מכווצים קצת כדי שהפתילים לא ירדו למטה ובצורה כזו זה נקרא נוטף. 2. אני חושב שצריך לעשות בכל ארבעת הפתילים ככה.
שאלה: דיני אבלות לגבי חולי אלצהיימר: אחות אימי נפטרה. אימי חולת אלצהיימר ואינה מודעת לעצמה או לסביבתה. האם חל עליה דין קריעה, האם עליה לשבת שבעה? אודה אם אוכל לקבל תשובה בדחיפות. ההלויה מתקיימת מחר.
תשובה: אינה צריכה לקרוע ולא לשבת שבעה. הרב חיים כץ
שאלה: כשרות "ארומה" ברחובות: מסעדת "ארומה" ברחובות מחזיקה תעודת כשר בהשגחת הרבנות קרית ארבע, ובחתימת הרב דב ליאור. האם הרב אכן מודע לכך וחתום על כך, כי זה נראה לי תמוה שרבנות קרית ארבע מפקחת על מסעדה ברחובות?
תשובה: זה בגלל היתר המכירה. הרבנות שם לא רצתה לתת הכשר בגלל שהם לא משתמשים בירקות של מחבלים לכן הם ביקשו ממנו הכשר. בעוד מקומות בארץ אנו נתנו הכשר מאותה הסיבה.
שאלה: כשרות מכונת פופקורן: בעבר שאלתי את הרב על שימוש במכונת פופקורן פעם לחלבי ופעם לפרווה (מלח חלבי ומלח פרווה) ונענתי שזה בעייתי וכו. רציתי להבהיר שוב את השאלה (לאחר ששמעתי תשובה נוספת של הרב): מדובר בשימוש שאינו בן יומו, ולפי מחשבתי אולי יהיה ניתן גם במקרה הנ"ל להפעיל את המכונה על חום גבוה לפני השימוש, ובכך לפגום כל דבר שאולי נשאר בסיר המכונה.
תשובה: אם תעשה כך יש להניח באמת שהחום יכלה את מה שנשאר, זאת בנוסף לכך שהכלי אינו בן יומו.
שאלה: בין עצמאות למחוייבות בגיל ההתבגרות: אני מחנכת של כיתת בנות בגיל ההתבגרות, ואני מבחינה שיש בצורה מובהקת בקרב הבנות - כחלק מתהליך ההתבגרות הטבעי והבריא - רצון ללכת בדרך של עצמאות, פריצת גבולות ומוסכמויות חברתיות תרבותיות ודתיות. רציתי לשאול את הרב, איך הרב רואה את הקונפליקט הקיים בין המגמות החיוביות הטבעיות והבריאות שפירטתי לעיל בקרב הבנות, לבין דרכה של היהדות שתמיד ראתה את היהודי כדמות שמקבלת על עצמה "עול תורה ומצוות". כיצד יכולות לדור שתי המגמות יחדיו, בעיקר בקרב בנות בגיל ההתבגרות בתקופה ובדור כשלנו? באיזו דרך חינוכית מציע לי הרב לנקוט? אשמח אם הרב יוכל להפנותי למקורות קריאה נוספים.
תשובה: הרב אלישע אבינר כתב על כך במספר מקומות. אין מתכון אחד שניתן להצביע עליו. הדרך המרכזית היא לא להגיע לעימותים ישירים. זה יכול להתקיים רק כשיש בהירות לנו המבוגרים מה אנו רוצים. כלנו יש בהירות אנו מצליחים להבהיר זאת גם לנערים. לכל מוסד חינוכי או לכל בית יש גבולות אדומים שאותם לא עוברים. במוסד חינוכי הענין יותר פשוט מאשר במשפחה. על הגבולות האדומים מתעקשים. הגבולות הם נוגעים לעולם המעשה ולא לעולם המחשבות. צריך לעמוד על כך שזה האופי של המקום ומי שנמצא בו צריך לקבל את ההתנהלות המעשית שלו גם אם הוא לא אוהב זאת. זה קוד ההתנהגות החיצונית של המקום. מעבר לקווים האדומים יש לפעול בדרך עקיפה.רוב ההשפעה שלנו צריכה להיות בדרך עקיפה ולא בדיבור ישיר. הדרכים העקיפות הינם מגוונות, זה יכול להיות על יד הקריזמה של המחנכים, זה יכול להיות על ידי דאגה לחברה טובה, זה יכול להיות בדרך של למידה עצמית ועוד.
שאלה: לנגן בגיטרה בשנת אבל: אני בשנת אבל על אימי (חלפו כ-7 חודשים). אינני שומע מוסיקה כלל. האם מותר לי לנגן בגיטרה לעצמי (כשאני לבד)? אציין כי אין זו פרנסתי.
תשובה: כל עוד שלא עברה שנה אסור לשמוע או לנגן בכלי שיר.
שאלה: השכרת דירה: האם מותר בתשעת הימים להשכיר דירה שבבעלותי היות ואחר כך לא יהיה לי מספיק זמן לעשות זאת בגלל טיולים וסידורים אחרים. כל יום שיעבור אני עלול לא להפסיד כסף כי הדירה לא הושכרה?
תשובה: במידה וההשכרה אינה אלא למטרת ריווח עדיף לדחותה אבל אם היא לצרכי הקיום השוטף מותר (עיין במשנ"ב סימן תקנא, ס"ק יא) הרב חיים כץ
שאלה: אי ת משכורת: אדם אחד הציע לי לעבוד אצלו. אמרתי לו שאני יודע אנגלית בסיסית, ותפעול מחשב ואינטרנט. כעבור 3 שבועות הוא אמר לי שאני לא יודע אנגלית ברמת שפת אם כמו שהוא רוצה, וגם תפעול האינטרנט לא ברמה שביקש. לכן הוא שילם לי רק כ- 40 אחוז מן הסכום שהייתי אמור לקבל. שאלתי אותו מדוע לא הודיע לי זאת כעבור כמה ימים ולמה חיכה 3 שבועות, הוא ענה: "לא היה לי נעים להגיד לך את זה, לא רציתי לפגוע בך, ציפיתי שתבוא בעצמך ותאמר שאתה לא נותן תמורה לעבודה". הוא גם לא שילם לי נסיעות כי אמר שהמשכורת לא כוללת את זה, ואני זוכר שאמר שישלם נסיעות, וכששאלתי אם לקנות כרטיס חופשי חודשי הוא אמר "נדבר על זה" וכך עבר לו הזמן. יש לציין כי אילו הייתי יודע זאת מראש - לא הייתי נשאר כל כך הרבה שעות בעבודה. כמו כן, לא היה סיכום בכתב אלא הכל בעל פה. האם מגיע לי מלוא הסכום או רק מה שהוא נתן לי?
תשובה: אין באפשרותנו לענות על דין זה מכיוון שצריך לשמוע את טענות שני הצדדים. וכן גם בדבריך חסרים פרטים, לכמה זמן הוא שכר אותך, איך הציג את העבודה הנצרכת, וכיצד אתה הצגת את עצמך ביחס לתפקיד, מה הסיבה שהוא נתן רק 40  וכו'. אך מ"מ מקום נראה שיש כאן מקום לתביעה על פי הסיכום שהיה ביניכם (והטענה שלא היה לו נעים להגיד אינה נשמעת כ"כ.) וכדאי להתדיין על כך, כמובן, בפני בית דין לעניני ממונות. הרב יהודה אודסר
שאלה: היתר מכירה מול יבול נכרי: אנחנו משתדלים לקנות פירות וירקות מאוצר הארץ. לאחרונה החל המוכר להביא יבול גם ממקומות נוספים. האם במצב כזה עדיף לקנות יבול של היתר מכירה, למרות שאינו היתר מכירה מושגח כמו שמשווק ע"י אוצר הארץ ויש סיכוי שנעשים באותם שטחים גם מלאכות שלא הותרו ע"י מרן הרב זצ"ל, או יבול נכרי?
תשובה: אני אומר שתיקנו היתר מכירה, זה עדיף על פניי קנייה ממחבלים. אם ידוע שהיבול נכרי אינו ממחבלים תעשו כרצונכם. מצד אחד זה עדיף ומצד שני יש עניין לחזק את החקלאות היהודית בארץ.
שאלה: קדיש בתשעה מתפללים: קרה לנו בשבת שטעו במניין המתפללים והחלו לומר קדיש דרבנן שאחרי הקורבנות בתשעה מתפללים. במצב זה, האם יש להפסיק מיד את אמירת הקדיש?
תשובה: יש להפסיק מיד.
שאלה: כיבוד האבא בעלייה לתורה: כשאבא עולה לתורה הבנים צריכים לקום לכבודו, אבל אם האבא אומר לשבת מה צריך לעשות?
תשובה: אם האב מוותר אין צורך,. כבוד האב זו מצווה הניתנת למחילה.
שאלה: קנית בית חדש בתשעת הימים: האם אפשר לסגור עסקה של בית בתשעת הימים של תשעה באב אם יש אפשרות להפסיד את העיסקה אם תידחה לאחרי ט באב?
תשובה: כיוון שזה בגדר דבר האבד הרי זה מותר. (עיין במשנ"ב סימן תקנא, ס"ק יא) הרב חיים כץ
שאלה: הלכות תשעת הימים: האם מותר בתשעת הימים לכבס בגד לכבוד שבת, כאשר אין בגד נקי וראוי לשבת?
תשובה: אם זה בגד שאין אפשרות ללבוש אותו מאחר ויש עליו כתמים, יש לכבס את הכתמים ולא את כל הבגד. הרב חיים כץ
שאלה: שבת ותשעת הימים: א. האם מותר לחתוך ביצים קשות במתקן חותך ביצים המיוחד לכך? ב. האם מותר לעשות רוטב קר ממיונז מים ותבלינים על ידי הכנסתם לקופסא וניעור, על מנת לפזרם על הסלט? ג. האם היה מותר ללבוש חולצות לתשעת הימים (על מנת שלא יהיו מכובסות) בשבת האחרונה שהיתה ר"ח אב?
תשובה: א. מותר, מפני שזה נחשב לכלי סעודה המורכב מכמה סכינים יחד, ולא כלי אומנות וכד'. ב. נראה לי שאסור בגלל שזה לישה. ג. לא. הן משום שבראש חודש כבר אי אפשר ללבוש בגדים נקיים (אם לא חל בשבת), ואם זה חל בשבת אסור מדין הכנה משבת לחול. הרב שמואל הולשטיין
שאלה: מסז  רפואי: לבעלי כאבים חזקים בצוואר ובאזור השכמות - שריריו תפוסים מאוד - סובל מידי פעם מסחרחורות ( הענין בבדיקה אצל הרופאים) לטענתו הסחרחורות הן בגלל שהוא כל כך תפוס. האם מותר לו לעשות טיפול של מסז רפואי אצל אישה (אני מטופלת אצלה וסומכת עליה מאוד מבחינה מקצועית). אני יודעת שגבר צריך להיות מטופל אצל גבר אך אני לא מכירה מישהו שיודע לטפל מקצועית כמו האישה שאני מכירה. האם זה מותר? אבקש תשובה בדחיפות מכיוון שבעלי מאוד סובל.
תשובה: יש גם גברים מקצועיים. רק אם בשום פנים ואופן! אחרי חיפושים קדחתניים, בהעדר מוחלט! של גברים מותר הטיפול ע"י אישה בתנאי שהמקום פתוח ואין בו חשש לייחוד.
שאלה: דיני אבלות: 1. חמי נפטר שלשום ביום שבת ונקבר אתמול ביום ראשון, מתי קמים מהשבעה? 2. בבית העלמין לאחר הקדיש, אחת הדודות אמרה שאצל העדה העירקית לא עושים קריעה לנשים, נוצרה מבוכה קלה שבסוף חלק עשו וחלק לא, ולכן שאלתי לכבוד הרב האם ידוע לו על כך, כי גם חברת קדישא היתה מופתעת, מה לעשות? 3. האם אחות של הנפטר יכולה לבקר את אח שלה שמושפז בבי"ח במצב קשה מאוד כאשר היא יושבת שבעה?
תשובה: 1. מהשבעה קמים בשבת בבוקר. אולם מאחר ואין נוהגים בשבת אלא דברים שבצנעא לכן יושבים עד סמוך לשבת (עד פלג המנחה, ואם יש הכרח די במנחה קטנה) ואז מחליפים בגדים חיצוניים. דברים שבצינעא ממשיכים לנהוג עד שבת בבוקר וביניהם גם רחצה במים חמים, לימוד תורה. כמו כן, נוהגים שהאבל לא מתפלל קבלת שבת ולכה דודי, וניכנס לבית הכנסת רק לאמירת מזמור שיר ליום השבת. 2. בשו"ת רב פעלים (חלק ג' יורה דעה, סימן כז) מביא שמנהג הנשים בבגדד שלא לעשות קריעה. בילקוט יוסף מביא את דעת הרב עובדיה שיוצא נגד מנהג זה בחריפות. 3. האבל אינו יוצא מביתו כל שבעה אולם לצורך מצווה שלא יכולה להעשות על ידי אחרים מותר. ולכן אם אין מי שיטפל בחולה אלא אחותו מותר לה לצאת אבל לצורך ביקור בלבד אין לה לצאת.
שאלה: לימודים אקדמאיים ומציאת זיווג: אני כרגע בן 25, ויוצא עם בנות בשאיפה למצוא אישה טובה ולהתחתן בעזרת ה. אני לא לומד כרגע, אלא עובד במשרת אבטחה מכובדת שממנה אני מתקיים מצויין, ואפילו יותר מזה. הבעיה היא שכל בחורה שאצא איתה תשאל מה בנוגע ללימודים, למה אני לא מתחיל, והאם בכלל אני רוצה. ואני חייב להדגיש שהשאלות הללו באות עוד לפני שהיא בכלל מבררת את הרמה התורנית שלי או את הציפיות שלי מאישתי ומביתי. פשוט לא ייאמן שכל פגישה ופגישה אני צריך להתמודד עם זה מחדש זה פשוט מתיש אותי. אני שייך למגזר הדתי לאומי, ואני מאמין בדרך, אבל הבנות פשוט מקובעות וזה מזכיר התנהגות של עדר, פשוטו כמשמעו. אם אתה לא תלמד, אתה כנראה לא דתי מספיק, אתה לא תהיה בעל טוב, והחינוך של הילדים ושל הבית יהיה לקוי. הרב, אני הרבה זמן אוכל את עצמי מה לעשות. אני צריך ללמוד רק בשביל לספק את הרצונות של מישהו אחר? אם אחליט שזה חשוב אעשה את זה ביום מן הימים, ולמה זה צריך להיות קריטוריון אצל הבנות, לזה מחנכים אותם באולפנא, אני לא מבין? אשמח לראות את תגובתך,
תשובה: כדי להבין את המצב שתארת צריך להתבונן על מצבך מנקודת ראותה של הבת שמקבלת את ההצעה להפגש איתך. בת שפוגשת בחור, מעונינת למצוא משען וביטחון, גם כלכלי וגם תרבותי רוחני. מקצוע האבטחה נתפס בציבור כזמני, כפרנסה מזדמנת, גם אם לכמה שנים, אבל לא לכל החיים. ומובן שבחורה לא מעוניינת להתקשר עם בחור שעתידו לא ברור. החשש מכך שעול הפרנסה יפול עליה ביום מן הימים מכביד כבר מתחילת הדרך. התחושה שכבר כעת ישנה דרך המוליכה אל מקצוע קבוע, המפרנס את בעליו ובכבוד, תורמת הרבה לנכונות של הבת להתקשר. ולהפך, תחושת העראיות גורמת לדחייה. כל הנסיון למצוא בן זוג ולהקים בית הוא בעצם ניסיון לקבע את החיים והעלותם על מסלול של התקדמות, מה שכנראה גורם לבנות לברר להיכן פניך מועדות. צריך עוד לדעת שהבת מעונינת, לא רק ביציבות כלכלית אלא גם ביציבות רוחנית. החשיבות של לימודים בעיניה אינם רק להרוויח כסף, אלא גם סימן לרמתו של הבית שהיא עומדת לבנות. מכאן החשיבות הגדולה של ערך לימוד התורה וקביעת עיתים לתורה בכל יום. ומכאן גם הרצון לבעל משכיל. לא תמיד זה נכון, אך כך זה נראה בעיני הבת. יתכן וכל מה שכתבתי אינו נכון לגביך, אך לא זו הנקודה, אלא איך הבת רואה אותך. ואתה צריך להבין שמבחינתה היא צודקת כשהיא רוצה לברר מהו הפוטנצייאל שלך ולאן פניך מועדות. הבנה זו תסייע לך להציג את עצמך ואת היכולות האמיתיות שלך בפני זו שאתה רוצה להכיר. אתה לא חייב ללמוד עכשיו דבר שאינך רוצה, אבל אתה צריך להיות מודע לצורך הזה ולהחליט מה יחסך אליו. אגב, גם קביעת עיתים לתורה, וכן לימודים חלקיים (יש היום תוכניות רבות ללימודים של חצי יום בשבוע ועוד) יכולים לסייע לך הרבה. ובע"ה תמצא את בת זוגך במהרה.
שאלה: דבר האבד בתשעה באב: האם מותר לקנות בתשעה באב כרטיסים למופע (שיתקיים שבוע אח"כ) שימכרו באותו יום בלבד?
תשובה: כן. הרב חיים כץ
שאלה: הפרשת חלה מבלילת קרפ: אני עובד בחנות גלידה. האם צריך להפריש חלה מבלילת קרפ (בלילה נוזלית, ביחס של 2-3 ליטר נוזל על כל קילו קמח)?
תשובה: אם זה נוזלי אין צורך. מה שאינו קשה אינו נקרא לחם לעניין חלה.
שאלה: מכירת מכונית בתשעת הימים: האם מותר למכור מכונית ולהעביר בעלות עליה בתשעת הימים?
תשובה: הגדר במסחר המותר הוא דברים הנזקקים לאדם לצורך פרנסתו. אולם ישנם פוסקים המקילים יותר. על כן אם ניתן לדחות את המכירה ודאי שנכון לעשות זאת, וודאי תשרה ברכה גדולה יותר בתמורה שתקבלו ולקונה ברכה מרובה יותר ברכב. אולם אם מסיבה כל שהיא ישנו צורך גדול במכירה דווקא בשבוע זה נראה כי ניתן להקל. הרב שמואל הולשטיין
שאלה: מלאכת השידוכין: לאחרונה ניסיתי להכיר בין 2 בחורים לבחורות. זו לי הפעם הראשונה בעיניין זה. נוכחתי לדעת שהם לא מתלהבים מ דייטים בלשון המעטה, ואכן, כפי שכותב אבי רט במאמרו (באתר כולנו שדכנים) אין להם כלים כיצד להתנהל בפגישה. א) האם וכיצד אני יכולה לעזור בעינין מול הבחור בחורה המביעים קושי זה. ב)האם יש כיום גוף אדם שמדריך ומלמד את הכלים הנ"ל?
תשובה: מלאכת השידוכים היא מן הקשות שבמלאכות. יש בה הרבה אכזבות ולמרות שמשקיעים הרבה מאמצים, בסוף הכל יורד לטימיון בגלל שטות, או לפחות בגלל דבר שנראה לנו כשטות. אבל כך דרכו שלעולם. וזה לא צריך לייאש אותנו מלהמשיך בכך. ואם נזכה ונצליח אשרנו שהצלחנו לסייע בהקמת בית בישראל. עם זאת את יכולה לצייד את המיועדים בכמה עצות מנסיונך. הקושי הגדול הוא במפגשים הראשונים, ולכן כדאי להגיע אליהם מוכנים. כדאי גם להסביר שלמפגש הראשון לא צריך להגיע כמו אל מבחן. לא לבחון את השני אלא לנסות לחוות איתו חוויה נעימה. זוגית. יהיה מספיק זמן לכל השאלות והמבחנים אחר כך. כדאי גם לחשוב מראש על מה רוצים לשוחח. ובעיקר להיות מוכנים להתאמץ כדי להשיג דבר גדול כמו בניית בנית. תמשיכי במלאכתך, וסוף דבר גם תצליחי.
שאלה: רישיון נהיגה בתשעה באב: אני בן 18 האם מותר לגשת לטסט בשביל רישיון נהיגה בתשעה באב?
תשובה: אנטי לא חושב שאסור. הרב חיים כץ